KOMISIJAS ATZINUMS par projektu Padomes lēmumam par Ekonomikas un finanšu komitejas statūtu pārskatīšanu /* COM/2012/0177 final */





KOMISIJAS ATZINUMS par projektu Padomes lēmumam par Ekonomikas un finanšu komitejas statūtu pārskatīšanu Saskaņā ar Līguma par Eiropas Savienības darbību 242. pantu Padome, saņēmusi Komisijas atzinumu, pieņem noteikumus komiteju darbības reglamentēšanai. Vēstulē, kas datēta ar 2012. gada 1. martu, Padome pieprasīja Komisijas atzinumu par Ekonomikas un finanšu komitejas (EFK) statūtu pārskatīšanu, kuri patlaban ir noteikti Padomes 2003. gada 18. jūnija lēmumā (2003/476/EK). Ierosinātās pārskatīšanas mērķis ir pielāgot dažus lēmumus attiecībā uz euro zonas pārvaldību, kurus 2011. gada 26. oktobrī pieņēma valstu un valdību vadītāji no tām dalībvalstīm, kuru naudas vienība ir euro. Valstu un valdību vadītāji norādīja, ka: – Eurogrupas jautājumu darba grupu (t. i., sagatavošanas struktūru, kas minēta 14. protokola par Eurogrupu 1. pantā un kuru veido par finansēm atbildīgo ministru pārstāvji no tām dalībvalstīm, kuru naudas vienība ir euro, un Komisijas pārstāvji) vadītu pilnas slodzes priekšsēdētājs; – Eurogrupas jautājumu darba grupas un Ekonomikas un finanšu komitejas priekšsēdētāji principā tiktu ievēlēti vienlaikus; – pastāvošās administratīvās struktūras (t. i., Padomes ģenerālsekretariāts un EFK sekretariāts) tiks nostiprinātas un sadarbosies labi koordinētā veidā, lai EFK/ Eurogrupas jautājumu darba grupas priekšsēdētāja vadībā nodrošinātu pienācīgu atbalstu Eurosamita priekšsēdētājam un Eurogrupas priekšsēdētājam. Šobrīd EFK statūtos ir paredzēts, ka EFK priekšsēdētāju ievēl no EFK locekļu – valstu pārvaldes pārstāvju vidus. Tā kā Eurogrupas jautājumu darba grupas pilnas slodzes priekšsēdētājs vairs nebūs valsts pārvaldes ierēdnis un kļūs par ES institūciju darbinieku, šis noteikums nepieļauj pastāvīgā Eurogrupas jautājumu darba grupas priekšsēdētāja ievēlēšanu par EFK priekšsēdētāju. Tāpēc ir ierosināts pārskatīt EFK statūtus tā, lai pieļautu šādu iespēju. Konkrēti, tiek ieviesti šādi grozījumi: – grozīts 1. un 2. pants, lai ņemtu vērā Līguma par Eiropas Savienības darbību stāšanos spēkā; – grozīts 4. pants, lai precizētu, ka Komitejas sanāksmes vada priekšsēdētājs; – grozīts 6. pants, lai padarītu iespējamu Eurogrupas jautājumu darba grupas priekšsēdētāja ievēlēšanu par EFK priekšsēdētāju; – grozīts 7. pants, lai padarītu iespējamu Eurogrupas jautājumu darba grupas priekšsēdētāja ievēlēšanu par EFK priekšsēdētāja vietnieku, ja vien attiecīgā persona jau nav ievēlēta par EFK priekšsēdētāju; – turklāt 7. pantā noteikts, ka Eurogrupas jautājumu darba grupas priekšsēdētājs (ja attiecīgā persona jau nav EFK priekšsēdētājs) piedalās EFK sanāksmēs, ja vien EFK nelemj citādi. Komisija uzskata, ka ierosinātā pārskatīšana ir lietderīga. Veicot pārskatīšanu, tiek pienācīgi īstenoti iepriekš minētie valstu un valdību vadītāju lēmumi. Kopīga vadība veicinātu efektīvu sadarbību starp EFK un Eurogrupas jautājumu darba grupu, ņemot vērā ciešās saites starp abām komitejām. Turklāt pastāvīga amata noteikšana nāktu par labu arī pašai EFK, jo tādējādi tās priekšsēdētājs tiktu atbrīvots no pienākumiem valsts pārvaldē. Kopumā pārskatīšana ļautu stiprināt Savienības ekonomikas pārvaldības sistēmu. Pārskatīšana neietekmē Komisijas dalību Komitejas darbā. Jāpiezīmē, ka ierosinātā pārskatīšana neskar Padomes 1998. gada 21. decembra Lēmumu par sīki izstrādātiem noteikumiem attiecībā uz Ekonomikas un finanšu komitejas sastāvu (98/743/EK). Tajā pašā laikā Komisija uzskata, ka būtu lietderīgi, ja Padome izmantotu iespēju veikt divus tehniskus labojumus pārskatītajā statūtu projektā: – 1. pantā jābūt norādei uz Līgumu par Eiropas Savienības darbību (nevis uz Eiropas Kopienas dibināšanas līgumu) ”Ekonomikas un finanšu komiteja (turpmāk tekstā "Komiteja") veic visus uzdevumus, kas aprakstīti Līguma par Eiropas Savienības darbību 134. panta 2. un 4. punktā”; – 3. pantā jābūt norādei uz “Savienību” (nevis uz “Kopienu”) ”Komitejas locekļi un viņu aizstājēji savus pienākumus pilda, vadoties no Savienības vispārējām interesēm”. Noslēgumā Komisija sniedz labvēlīgu atzinumu par ierosināto lēmumu veikt Ekonomikas un finanšu komitejas statūtu pārskatīšanu.